**Ministru kabineta noteikumu projekta**

**„Kārtība, kādā tiek izvērtēts, vai atļauja strādāt par pedagogu personai,**

**kas bijusi sodīta par tīšu kriminālpārkāpumu vai mazāk smagu noziegumu,**

**nekaitēs izglītojamo interesēm”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 2012.gada 9.maijā Satversmes tiesas 1.kolēģija ierosināja lietu „Par Izglītības likuma 50.panta 1.punkta atbilstību Latvijas Republikas Satversmes 106.pantam”.  Apstrīdētā norma bija Izglītības likuma 50.panta 1.punkts, kas noteica, ka par pedagogu nedrīkst strādāt persona, kas sodīta par tīšu noziegumu un nav reabilitēta. Pieteikuma iesniedzējs – Leons Cēbergs, pamatojoties uz apstrīdēto normu, 2009.gadā tika  atbrīvots no direktora amata izglītības iestādē. Prasība par atjaunošanu darbā tika noraidīta visās trīs tiesu instancēs. Pieteikuma iesniedzējs uzskatīja, ka apstrīdētā norma aizskar tam Satversmē noteiktās tiesības brīvi izvēlēties nodarbošanos un ir nesamērīga. Turklāt apstrīdētās normas tvērums tika raksturots kā ļoti plašs, jo aptver pilnīgi visus noziegumus, kas izdarīti ar nodomu, kā, piemēram, pieteikuma iesniedzēja gadījumā – nepatiesu ziņu norādīšanu likumā noteiktajā amatpersonas ienākumu deklarācijā.  Tiesas procedūrā Saeima tika uzaicināta līdz 2012.gada 9.jūlijam iesniegt atbildes rakstu ar lietas faktisko apstākļu izklāstu un juridisko pamatojumu. Institūcija, kas izdevusi apstrīdēto aktu, – Saeima – informēja, ka 2012.gada 5.jūlija ārkārtas sēdē ir pieņēmusi likumu „Grozījumi Izglītības likumā”, izsakot apstrīdēto normu jaunā redakcijā un nosakot diferencētu pieeju atkarībā no tā, cik smagu noziedzīgu nodarījumu persona izdarījusi.  Atbildes rakstā norādīts: „Saeima uzskata, ka šie grozījumi Izglītības likumā novērš pieteikuma iesniedzēja minētos regulējuma trūkumus, kas varētu liecināt par apstrīdētās normas neatbilstību Satversmes 106.pantam.” Tādējādi tiesvedība Satversmes tiesā tika izbeigta, bet Ministru kabinetam jāizstrādā Ministru kabineta noteikumu projekts „Kārtība, kādā tiek izvērtēts, vai atļauja strādāt par pedagogu personai, kas bijusi sodīta par tīšu kriminālpārkāpumu vai mazāk smagu noziegumu, nekaitēs izglītojamo interesēm” (turpmāk – noteikumu projekts), pamatojoties uz Izglītības likuma 50panta 1.punktu. |
| 2. | Pašreizējā situācija un problēmas | Izglītības likuma 50.panta 1.punktā (2012.gada 5.jūlija likuma „Grozījumi Izglītības likumā” redakcijā, kas stājās spēkā 2012.gada 1.oktobrī) ir noteikts, ka par pedagogu nedrīkst strādāt persona, kas sodīta par tīša noziedzīga nodarījuma izdarīšanu (neatkarīgi no sodāmības dzēšanas vai noņemšanas), izņemot gadījumu, kad pēc sodāmības dzēšanas vai noņemšanas Ministru kabineta noteikta institūcija izvērtējusi, vai tas nekaitē izglītojamo interesēm, ir atļāvusi strādāt par pedagogu personai, kas bijusi sodīta par tīšu kriminālpārkāpumu vai mazāk smagu noziegumu. Šādi noteikumi līdz šim nav izdoti. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Noteikumu projekta mērķis ir noteikt kārtību, kādā tiek izvērtēts, vai atļauja strādāt par pedagogu (turpmāk – atļauja) personai, kas bijusi sodīta par tīšu kriminālpārkāpumu vai mazāk smagu noziegumu, ja sodāmība ir dzēsta vai noņemta, (turpmāk – persona) nekaitēs izglītojamo interesēm un atļaujas izsniegšanas kārtību. Atļaujas saņemšanai persona, kas pretendē uz atļauju, iesniedz iesniegumu Izglītības kvalitātes dienestā (turpmāk – dienests) un dienests pieņem lēmumu par atļaujas izsniegšanu, atteikumu izsniegt atļauju vai atļaujas anulēšanu. Iesniegumam pievieno personas dzīves un darbības aprakstu (CV), nolēmumu kriminālprocesā, ar kuru persona atzīta par vainīgu noziedzīga nodarījuma izdarīšanā, kā arī citus dokumentus, kuriem pēc iesniedzēja ieskatiem ir nozīme jautājuma izlemšanā, un kuri apliecina iesniegumā norādītās informācijas pamatotību.  Noteikumu projektā ir paredzēts, ka lēmuma pieņemšanai dienests izveido izvērtēšanas komisiju, kuras sastāvā iekļauj dienesta pārstāvjus, Izglītības un zinātnes ministrijas pārstāvi, Valsts policijas pārstāvi (informācija par ierosinātajām lietām, kas var nebūt Iekšlietu ministrijas Informācijas centra datu bāzē), Ģenerālprokuratūras pārstāvi, vecāku nevalstiskās organizācijas pārstāvi, Valsts bērnu tiesību aizsardzības inspekcijas pārstāvi un Latvijas Izglītības un zinātnes darbinieku arodbiedrības pārstāvi. Noteikumu projektā ietvertais regulējums paredz, ka, izvērtējot, vai atļauja nekaitēs izglītojamo interesēm, ņem vērā vai atļaujas izsniegšana nav pretrunā ar Bērnu tiesību aizsardzības likumā un citos normatīvajos aktos noteiktajiem ierobežojumiem strādāt par pedagogu, kriminālpārkāpuma vai mazāk smaga nozieguma raksturu un personas attieksmi pret to, personas darbību vai raksturojumu pēc sodāmības dzēšanas vai noņemšanas, risku izglītojamo drošībai, intelektuālajai un fiziskajai attīstībai, vai atļauja neradīs risku par atkārtota vai jauna kriminālpārkāpuma izdarīšanu un kaitējuma nodarīšanu izglītojamo interesēm. Pēc izvērtēšanas minētā komisija sagatavos atzinumu. Komisija izvērtē jebkuru pieejamo informāciju (no iepriekšējām darba vietām, ārvalstu institūcijām u.c.), personas attieksmi izvērtē pamatojoties uz iesniegtajiem dokumentiem. Komisijas atzinumam ir ieteikuma raksturs, un lēmumu pieņem dienests.  Dienests pieņem iekšējo normatīvo aktu par iesniegto dokumentu izvērtēšanas un lēmuma pieņemšanas kārtību.  Atbilstoši Administratīvā procesa likumam personai ir tiesības pēc laika lūgt dienestu šo lēmumu pārskatīt.  Personu loku, kuras nevar pretendēt uz atļaujas saņemšanu nosaka Bērnu tiesību aizsardzības likuma 72.panta trešās daļas 3. un 4.punkts.  Noteikumu projekts paredz, ka Dienestam atkārtoti jāizvērtē, vai atļauja personai, kura bijusi sodīta par tīšu kriminālpārkāpumu vai mazāk smagu noziegumu, ja sodāmība ir dzēsta vai noņemta, nekaitēs izglītojamo interesēm, ja tā rīcībā ir informācija, kas liecina par iespējamo kaitējumu izglītojamo interesēm.  Dienests, pamatojoties uz komisijas atzinumu, pieņem lēmumu arī par atļaujas izsniegšanu ar ierobežojumiem strādāt par pedagogu attiecībā uz atsevišķām izglītības mērķgrupām. Atbilstoši izglītības likuma 7.pantam galvenās mērķgrupas veido pirmsskolas vecuma bērni, obligātās izglītības vecuma bērni un jaunieši, jaunieši, personas ar speciālām vajadzībām un pieaugušie. Tā kā personas ar speciālām vajadzībām var tikt iekļautas visās mērķgrupās, šī mērķgrupa nav īpaši izdalāma kā izglītības mērķgrupa šo noteikumu kontekstā. |
| 5. | Projekta izstrādē iesaistītās institūcijas | Izglītības un zinātnes ministrija |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Noteikumu projekts attiecināms uz personām, kas sodītas par tīšu kriminālpārkāpumu vai mazāk smagu noziegumu, ja sodāmība ir dzēsta vai noņemta, un kuras vēlas strādāt par pedagogu, kā arī uz izglītojamajiem, ar kuriem attiecīgās persona strādās. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Pastarpināti noteikumu projekts var skart katru sabiedrības locekli, nodrošinot izglītības kvalitāti, kā arī izglītības vides drošību. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Noteikumu projekts ļaus izvērtēt, vai atļauja strādāt par pedagogu personai, kas bijusi sodīta par tīšu kriminālpārkāpumu vai mazāk smagu noziegumu, ja sodāmība ir dzēsta vai noņemta, nekaitēs izglītojamo interesēm, tādējādi labvēlīga lēmuma gadījumā personai iegūstot atļauju strādāt par pedagogu. |
| 5. | Administratīvās procedūras raksturojums | Persona, kas sodīta par tīšu kriminālpārkāpumu vai mazāk smagu noziegumu, atbilstoši Administratīvā procesa likumā noteiktajam iesniedz dienestā iesniegumu par atļaujas izsniegšanu un iesniegumam pievieno personas dzīves un darbības aprakstu (CV), nolēmumu kriminālprocesā, ar kuru persona atzīta par vainīgu noziedzīga nodarījuma izdarīšanā, kā arī citus dokumentus, kuriem pēc iesniedzēja ieskatiem ir nozīme jautājuma izlemšanā, un kuri apliecina iesniegumā norādītās informācijas pamatotību. Ar personām vai institūcijām, kurām ir elektroniskais paraksts, dokumentu aprite notiek atbilstoši Elektronisko dokumentu likumā noteiktajam. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2014.gads** | | Turpmākie trīs gadi (tūkst. *euro*) | | |
| **2015.gads** | **2016.gads** | **2017.gads** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar kārtējo 2014.gadu | Izmaiņas, salīdzinot ar kārtējo 2014.gadu | Izmaiņas, salīdzinot ar kārtējo 2014.gadu |
| 1 | 2 | 3 | 4 | 5 | 6 |
| 1. Budžeta ieņēmumi: | ***852.7*** | ***0*** | ***0*** | ***0*** | ***0*** |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | ***852.7*** | ***0*** | ***0*** | ***0*** | ***0*** |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | ***852.7*** | ***17.0*** | ***15.5*** | ***15.5*** | ***15.5*** |
| 2.1. valsts pamatbudžets | ***852.7*** | ***17.0*** | ***15.5*** | ***15.5*** | ***15.5*** |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | ***0*** | ***-17.0*** | ***-15.5*** | ***-15.5*** | ***-15.5*** |
| 3.1. valsts pamatbudžets | ***0*** | ***-17.0*** | ***-15.5*** | ***-15.5*** | ***-15.5*** |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | X |  |  |  |  |
|  |  |  |  |
|  |  |  |  |
| 5. Precizēta finansiālā ietekme: | X |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Noteikumu projektā noteikto funkciju nodrošināšanai Izglītības kvalitātes valsts dienestam papildus nepieciešamais finansējums vienas vecākā eksperta amata vietas nodrošināšanai –  2014.gadā ir 17 011.58 EUR apmērā, tajā skaitā:  atlīdzība – 14 244.09 EUR (1 vec.eksperta amata vieta (35.saime, III līmenis, 10.algu grupa, 3.kvalifikācijas pakāpes maksimums  960.44 EUR) ar atalgojumu: 1 vec.eksp. x  960.44 EUR x 12 mēn. = 11 525.28 EUR; darba devēja VSAOI 2 718.81 EUR. Atlīdzība kopā gadā 14 244.09 EUR) u.t.t.;  preces un pakalpojumi – 2 326.40 EUR (izdevumi par pakalpojumiem un precēm aprēķināti, balstoties uz jau esošo izdevumu bāzes gada griezumā vienam cilvēkam, kā arī ņemot vērā sasniedzamos rezultātus, tai skaitā inventārs darba vietas iekārtošanai);  kapitālie izdevumi –  441.09 EUR (pamatlīdzekļi darba vietas iekārtošanai).  2015.gadā, 2016.gadā un 2017.gadā ir 15 537.41 EUR apmērā, tajā skaitā:  atlīdzība – 14 244.09 EUR (1 vec.eksperta amata vieta (35.saime, III līmenis, 10.algu grupa, 3.kvalifikācijas pakāpes maksimums  960.44 EUR) ar atalgojumu: 1 vec.eksp. x  960.44 EUR x 12 mēn. = 11 525.28 EUR; darba devēja VSAOI 2 718.81 EUR. Atlīdzība kopā gadā 14 244.09 EUR) u.t.t.;  preces un pakalpojumi – 1293,32 EUR (izdevumi par pakalpojumiem un precēm aprēķināti, balstoties uz jau esošo izdevumu bāzes gada griezumā vienam cilvēkam, kā arī ņemot vērā sasniedzamos rezultātus) | | | | |
| NNo6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Nav. | | | | |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Par noteikumu projektu informētas novadu un republikas pilsētu izglītības pārvaldes un izglītības speciālisti nozares speciālistu sanāksmēs. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Saeimas un ekspertu līdzdalība | Notikušas konsultācijas ar Saeimas Juridisko biroju. |
| 5. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības kvalitātes valsts dienests. |
| 2. | Projekta izpildes ietekme uz pārvaldes funkcijām | Projekts šo jomu neskar. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Projekts šo jomu neskar. |
| 6. | Cita informācija | Nav. |

Anotācijas IV un V sadaļa – projekts šīs jomas neskar.

Iesniedzējs:Izglītības un zinātnes ministrs V.Dombrovskis

Vizē: Valsts sekretāre S.Liepiņa

14.01.2014. 08:20

1605

A.Opincāns

67047947, [aivars.opincans@izm.gov.lv](mailto:aivars.opincans@izm.gov.lv)